ORDE do 1 de agosto de 2006 pola que se convocan bolsas para a realización do segundo ano dos estudos de terceiro ciclo nas universidades do sistema universitario de Galicia.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 09/08/2006

O Estatuto de autonomía de Galicia, no seu artigo 31, establece como competencia plena da Comunidade Autónoma de Galicia a regulación e administración do ensino en toda a súa extensión, niveis e graos, modalidades e especialidades, no ámbito das súas competencias.
O Real decreto 1754/1987, do 18 de decembro (BOE do 19 de xaneiro de 1988, DOG do 17 de febreiro de 1988), transferiulle á Comunidade Autónoma de Galicia competencias en materia de universidades. Estas competencias foron asumidas pola comunidade autónoma e asignadas á Consellería de Educación polo Decreto 62/1988, do 17 de marzo (DOG do 8 de abril).
O Real decreto 778/1998, do 30 de abril, polo que se regula o terceiro ciclo de estudos universitarios, a obtención e expedición do título de doutor e outros estudos de posgrao, estrutura os estudos de terceiro ciclo en dous períodos: o primeiro deles constitúe o período de docencia e o segundo o período de investigación tutelado, e ambos os dous teñen como finalidade a especialización do estudante nun campo científico, técnico ou artístico determinado, así como a súa formación en técnicas de investigación. Esta normativa foi derrogada polo Real decreto 56/2005, do 21 de xaneiro, polo que se regulan os estudos universitarios oficiais de posgrao, sen prexuízo da súa aplicación aos programas de doutoramento iniciados con anterioridade, até a súa definitiva extinción, de acordo co previsto neste real decreto.
A Consellería de Educación e Ordenación Universitaria, a través da Dirección Xeral de Ordenación e Calidade do Sistema Universitario de Galicia, coa colaboración da Consellería de Innovación e Industria, a través da Dirección Xeral de Investigación, Desenvolvemento e Innovación, convoca bolsas para a realización do segundo ano dos estudos de terceiro ciclo nas universidades do sistema universitario de Galicia.
Estas bolsas teñen como finalidade contribuír ao financiamento dos estudos universitarios de terceiro ciclo daqueles alumnos que poidan converterse no xerme dunha nova xeración de investigadores a través da rea
lización da tese de doutoramento e que se iniciaron conforme o establecido no citado Real decreto 778/1998, do 30 de abril.
Esta convocatoria introduce como novidade respecto das anteriores o dereito dos bolseiros ao acceso a un sistema de cobertura social a través da concertación dun seguro privado, ou, de ser o caso, da aplicación do Real decreto 63/2006, do 27 de xaneiro, polo que se aproba o Estatuto do persoal investigador en formación, sempre que o programa destas bolsas sexa recoñecido a través da inscrición do mesmo no rexistro ao que se refire o seu artigo 3º.
Polo que antecede, esta consellería
DISPÓN:
Artigo 1º.-Obxecto.
Convócanse 99 bolsas para a realización do segundo ano dos estudos de terceiro ciclo nas universidades do sistema universitario de Galicia, para aqueles alumnos que resultaron beneficiarios dunha bolsa de terceiro ciclo de nova adxudicación concedida pola Consellería de Educación e Ordenación Universitaria no curso académico 2005-2006, por Orde do 18 de novembro de 2005 (DOG do 24 de novembro).
Artigo 2º.-Orzamento.
Para a concesión destas bolsas destinarase un total de 891.000 euros con cargo á aplicación orzamentaria 09.04.322C.480.2 dos orzamentos xerais da Comunidade Autónoma de Galicia dos anos 2006 e 2007 de acordo coa seguinte distribución: 245.025 euros no ano 2006 e 645.975 euros no ano 2007.
Esta cantidade será achegada pola Consellería de Educación e Ordenación Universitaria, a través da Dirección Xeral de Ordenación e Calidade do Sistema Universitario de Galicia, e pola Consellería de Innovación e Industria, a través da Dirección Xeral de Investigación, Desenvolvemento e Innovación, con cargo ao Fondo Social Europeo, en función do acordo de colaboración asinado o 30 de maio de 2006 entre as dúas consellerías e poderá incrementarse de acordo coas dispoñibilidades orzamentarias.
Artigo 3º.-Período de aproveitamento e contía das bolsas.
A duración da bolsa é de 12 meses comprendidos entre outubro de 2006 e setembro de 2007. A contía será de 700 euros mensuais. De acordo co establecido no artigo 1 da Lei 62/2003, do 30 de decembro, de medidas fiscais, administrativas e de orde social, estas bolsas están exentas do imposto sobre a renda das persoas físicas. Os/as beneficiarios/as das bolsas percibirán, así mesmo, o importe de 325 euros en concepto de axuda á matrícula co primeiro pagamento da bolsa. Os/as bolseiros/as gozarán dun sistema de cobertura social a través da concertación dun seguro privado ou, de ser o caso, da aplicación do Real decreto 63/2006, do 27 de xaneiro, polo que se aproba o Estatuto do persoal investigador en formación, que terá efectividade a partir do 1 de novembro de 2006, unha vez aceptada a bolsa.
Artigo 4º.-Requisitos dos/as solicitantes.
Poderán solicitar a bolsa aqueles/as alumnos/as que no curso académico 2005-2006 gozaron dunha bolsa de terceiro ciclo, modalidade nova adxudicación, con
cedida pola Consellería de Educación e Ordenación Universitaria sempre que poidan xustificar un axeitado aproveitamento académico neste período e estean matriculados durante o curso académico 2006-2007 no segundo ano do bienio de estudos do terceiro ciclo impartido nas universidades de Galicia.
Artigo 5º.-Presentación de solicitudes e documentación complementaria.
1. A solicitude, segundo o modelo que se publica como anexo a esta orde, presentarase no rexistro xeral da Consellería de Educación e Ordenación Universitaria, ou ben en calquera dos rexistros previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, para a presentación de instancias. Se a solicitude é remitida por correo, presentarase en sobre aberto para que sexa datada e selada polo funcionario de correos antes de que proceda á súa certificación. Para estes efectos, os rexistros das universidades públicas non terán validez en canto ao cumprimento dos prazos da convocatoria.
2. As solicitudes deberán ir xunto coa seguinte documentación complementaria.
-Informe favorable do titor ou director do grupo de investigación sobre o cumprimento académico do solicitante no primeiro ano dos cursos de doutoramento (período de docencia).
-Certificación académica de ter superados 20 créditos do primeiro ano de estudos de terceiro ciclo.
-Declaración xurada do/a bolseiro/a de todas as axudas solicitadas ou concedidas para o mesmo fin das distintas administracións públicas competentes.
3. O prazo de presentación de solicitudes será de 31 días naturais contados desde o día seguinte ao da publicación desta convocatoria no Diario Oficial de Galicia.
Artigo 6º.-Emenda e tramitación das solicitudes.
A instrución do procedemento destas bolsas correspóndelle á Dirección Xeral de Ordenación e Calidade do Sistema Universitario de Galicia.
Os servizos da dirección xeral comprobarán que todas as solicitudes reúnan os requisitos establecidos nesta orde. No caso de que a documentación achegada estivese incompleta, requirirase o solicitante para que no prazo de dez días naturais contados a partir do seguinte ao da recepción da notificación, complete ou emende os erros detectados con advertencia de que, de non o facer, se lle considerará desistido da súa solicitude, e se procederá ao seu arquivo de acordo co establecido no artigo 71 da Lei 30/1992.
Artigo 7º.-Procedemento de concesión.
A concesión das bolsas levarase a cabo nun procedemento único á vista da documentación achegada polo solicitante en cumprimento da orde de convocatoria. Terase en conta, soamente, a documentación achegada, polo que se prescindirá do trámite de audiencia, de conformidade co disposto no artigo 84.4º da Lei 30/1992, do 26 de novembro. O director xeral de Ordenación e Calidade do Sistema Universitario de Galicia elevará un informe-proposta á conselleira de Educación e Ordenación Universitaria quen emitirá resolución.
Artigo 8º.-Resolución, notificación e publicación.
A resolución de concesión desta axuda notificarase aos/ás bolseiros/as beneficiarios/as e publicarase no Diario Oficial de Galicia e na páxina web da Consellería de Educación e Ordenación Universitaria mediante relación nominal dos/as beneficiarios/as. As solicitudes non incluídas na resolución de concesión entenderanse desestimadas ou denegadas e publicaranse na páxina web mencionada e no taboleiro de anuncios da citada consellería, coa indicación expresa dos motivos de desestimación ou denegación, de conformidade co artigo 54 da Lei 30/1992, do 26 de novembro, de réxime xurídico das administracións públicas e do procedemento administrativo común.
Contra esta resolución os/as interesados/as poderán interpoñer recurso potestativo de reposición perante a conselleira de Educación e Ordenación Universitaria no prazo dun mes a partir do día seguinte ao da publicación da resolución no Diario Oficial de Galicia de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses perante o Tribunal Superior de Xustiza de Galicia, de acordo co establecido na Lei 29/1998, do 13 de xullo, reguladora da xurisdición contencioso-administrativa.
Artigo 9º.-Incompatibilidades.
a) Estas bolsas son incompatibles con:
-Outras bolsas ou axudas financiadas con fondos públicos ou privados.
-Soldos ou salarios que impliquen vinculación contractual ou estatutaria do bolseiro.
-Calquera tipo de ingresos pola prestación de servizos profesionais ou a realización de traballo remunerado.
b) Estas bolsas son compatibles con:
-Bolsas destinadas a cubrir algunha das accións formativas que o solicitante vaia realizar segundo o seu proxecto (asistencia a reunións, congresos, seminarios, cursos de especialización ou estadías noutros centros para aprender ou intercambiar técnicas de investigación).
Os bolseiros están obrigados a comunicar á Dirección Xeral de Ordenación e Calidade do Sistema Universitario de Galicia, a concorrencia dunha causa que determine a incompatibilidade o mesmo día en que se produza e, dentro dos tres días naturais seguintes, deberá notificar por escrito a renuncia á bolsa.
Artigo 10º.-Aceptación da bolsa e pagamento.
O bolseiro comprométese a cumprir todas as condicións recollidas nesta orde. O documento de aceptación deberá remitirse á Dirección Xeral de Ordenación e Calidade do Sistema Universitario de Galicia no prazo de 5 días naturais contados desde a data de recepción da notificación de concesión, xunto coa seguinte documentación:
-Documento de estar matriculado no curso 2006-2007 no segundo ano de terceiro ciclo nalgunha das universidades do sistema universitario de Galicia.
-Declaración xurada de que non ten concedidas outras bolsas ou axudas financiadas con fondos públicos ou privados, así como soldos ou salarios que impliquen vinculación contractual ou estatutaria do bolseiro ou
calquera tipo de ingresos pola prestación de servizos profesionais ou a realización de traballo remunerado.
-Vida laboral, expedida pola Tesouraría Xeral da Seguridade Social, actualizada na data de aceptación da bolsa.
Transcorrido este prazo sen que se achegue a citada documentación, considerarase que o/a interesado/a renuncia á bolsa concedida.
Os pagamentos serán trimestrais. O pagamento do último trimestre farase despois de que o bolseiro achegue, antes do 30 de setembro de 2007, a seguinte documentación:
-Informe do titor ou do director do grupo de investigación en que se fagan constar as actividades de formación realizadas durante o aproveitamento dos 12 meses de duración da bolsa.
-Copia compulsada do diploma de estudos avanzados (DEA) ou documento que o substitúa.
-Declaración xurada do conxunto de bolsas concedidas.
Artigo 11º.-Condicións de goce e obrigas dos bolseiros.
As bolsas concédense para o curso completo. No caso de renuncia, que deberán comunicar por escrito, ou incumprimento das súas obrigas o bolseiro deberá proceder ao reintegro das cantidades xa percibidas xunto cos xuros de demora que lle correspondan en cada caso, salvo en casos excepcionais autorizados pola Dirección Xeral de Ordenación e Calidade do Sistema Universitario de Galicia, logo da xustificación das actividades de formación realizadas polo/a bolseiro/a durante o período anterior á renuncia.
Os/as bolseiros/as están obrigados a asistir ás clases, seguir con aproveitamento os cursos correspondentes ao seu programa de doutoramento e a realizar as actividades complementarias de formación que determine o seu titor. Así mesmo, deberán estar integrados nun grupo de investigación en que realizarán actividades de formación cunha dedicación mínima de 15 horas á semana.
Na produción escrita derivada do traballo realizado como bolseiro/a, deberá constar a expresión: «Co apoio da Dirección Xeral de Ordenación e Calidade do Sistema Universitario de Galicia, da Consellería de Educación e Ordenación Universitaria-Xunta de Galicia e do Fondo Social Europeo».
O incumprimento por parte do bolseiro de calquera das condicións recollidas nesta orde e demais normas aplicables poderá constituír causa determinante de revogación da axuda e do reintegro total ou parcial polo beneficiario das cantidades percibidas xunto cos xuros de demora que lle puidesen corresponder en cada caso, en aplicación da Lei de réxime financeiro e orzamentario de Galicia, aprobada polo Decreto lexislativo 1/1999, do 7 de outubro e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, e no título II da Lei 38/2003, do 17 de novembro, xeral de subvencións.
Disposicións adicionais
Primeira.-A concesión de axudas reguladas nesta orde terá como límite global o crédito asinado nos orzamentos para este fin.
Segunda.-Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Terceira.-Para os efectos establecidos no artigo 42.2º da Lei 30/1992, do 26 de novembro, modificada pola Lei 4/1999 (BOE nº 12, de 14 de xaneiro), de réxime xurídico das administracións públicas e do procedemento administrativo común, e do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, o prazo máximo para resolver as solicitudes correspondentes ás accións especificadas nesta orde será de cinco meses, contados a partir do día seguinte da publicación da convocatoria no Diario Oficial de Galicia, producindo efectos desestimatorios a falta de resolución.
Cuarta.-Os beneficiarios teñen a obriga de someterse ás actuacións de comprobación que deba efectuar o órgano concedente, así como as que poidan realizar a Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control.
Quinta.-Esta orde adaptase ás normas básicas do texto articulado da Lei 38/2003, do 17 de novembro (BOE do 18 de novembro), xeral de subvencións, e ás do seu desenvolvemento, igualmente aos artigos 78 e 79 do Decreto lexislativo 1/1999, do 7 de outubro.
Sexta.-Esta convocatoria poderá ser impugnada mediante recurso potestativo de reposición ante a conselleira de Educación e Ordenación Universitaria no prazo dun mes a partir do día seguinte da publicación da resolución no Diario Oficial de Galicia de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses perante o Tribunal Superior de Xustiza de Galicia, de acordo co establecido na Lei 29/1998, do 13 de xullo, reguladora da xurisdición contencioso-administrativa.
Disposicións derradeiras
Primeira.-Autorízase o director xeral de Ordenación e Calidade do Sistema Universitario de Galicia, para ditar, no ámbito das súas competencias, as disposicións precisas para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 1 de agosto de 2006.
Laura Sánchez Piñón
Conselleira de Educación e Ordenación
Universitaria